Omnibus Christi fidelibus ad quos præsens scriptum pervenerit, Edmundus, permissione divina Cantuariensis archiepiscopus, totius Anglie primas, salutem in Domino. Ad memoriam revocantes pietatis obsequia que monasterium Pontiniac. predecessoribus nostris beato Thome martyri, et pie memorie Stephano, archiepiscopis Cantuariensibus, in exilio constitutis, abundanter et hylariter impendit, inspecta etiam diligenter carta præfati Stephani, predecessoris nostri, in qua continetur ipsum dicto monasterio Pontiniac., ac viris religiosis in eodem Deo servientibus, de ecclesia de Rumenal, nomine beneficii quinquaginta marchas annuas, intuitu Dei, concessisse pariter et dedisse, nos, eadem caritate ducti adjunximus, dedimus et concessimus fratribus memorati monasterii, decem marchas annuas stellingorum, bonorum et legalium, ad pitantiam conventus in refectorio de eadem ecclesia de Rumenal, nomine beneficii, a quolibet rectore dicte ecclesie qui pro tempore fuerit, sub pena amissionis beneficii sui, perpetuo, sine difficultate sibi in festo Nativitatis S.-Johannis-Baptiste persolvendas; ita plane, quod si ipse rector in prefato termino a solutione dictarum X marcarum cessaverit, et infra XL dies post statutum terminum de dampnis pariter et expensis quas dicti fratres, occasione non facte solutionis incurrerint, una cum solutione debita X marcarum non satisfecerit eisdem, dictam penam incurrat. Ad majorem, etiam, securitatem prefati monasterii, vestigiis supradicti Stephani, predecessoris nostri, inherentes, qui de L marcis in carta sua contentis, eidem monasterio talem securitatem concessit, providimus: et statuimus ut quilibet rector in ecclesia de Rumenal successive instituendus, in sua institutione, vel postea, cum requisitus fuerit a procuratore Pontiniac., sollempniter juret coram domino archiepiscopo Cantuariensi, vel ejus officiali, si ipse archiepiscopus ageret extra regnum, quod dictas X marchas in termino statuto procuratori Pontiniacensi persolvet, sub pena superius memorata. Ut, autem, hec nostra donatio perpetuam obtineat firmitatem, eam presenti scripto, sigilli nostri appositione munito, duximus roborandam. Actum, anno Domini Mº CCº XXXº octavo.